CELEX: 32021D1839
Language: mt
Date: 2021-10-15 00:00:00
Title: Deċiżjoni ta’ Implimentazzjoni tal-Kummissjoni (UE) 2021/1839 tal-15 ta’ Ottubru 2021 li tipposponi d-data tal-iskadenza tal-approvazzjoni tal-krijożot għall-użu fil-prodotti bijoċidali tat-tip ta’ prodott 8 (Test b’rilevanza għaż-ŻEE)

20.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 372/27
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/1839
         tal-15 ta’ Ottubru 2021
         li tipposponi d-data tal-iskadenza tal-approvazzjoni tal-krijożot għall-użu fil-prodotti bijoċidali tat-tip ta’ prodott 8
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-Artikolu 14(5) tiegħu,
         Wara li kkonsultat mal-Kumitat Permanenti dwar il-Prodotti Bijoċidali,
         Billi:
         
                     (1)
                  
                  
                     Is-sustanza attiva krijożot iddaħħlet fl-Anness I tad-Direttiva 98/8/KE tal-Parlament Ewropew u tal-Kunsill (2) biex tintuża fi prodotti bijoċidali tat-tip ta’ prodott 8, u b’hekk, skont l-Artikolu 86 tar-Regolament (UE) Nru 528/2012, hija meqjusa li hi approvata skont dak ir-Regolament, soġġett għall-ispeċifikazzjonijiet u għall-kundizzjonijiet stipulati fl-Anness I ta’ dik id-Direttiva.
                  
               
                     (2)
                  
                  
                     Fis-27 ta’ Ottubru 2016, ġiet sottomessa applikazzjoni f’konformità mal-Artikolu 13(1) tar-Regolament (UE) Nru 528/2012 għat-tiġdid tal-approvazzjoni tal-krijożot għall-użu fil-prodotti bijoċidali tat-tip ta’ prodott 8.
                  
               
                     (3)
                  
                  
                     Fis-16 ta’ Settembru 2019, l-awtorità kompetenti tal-evalwazzjoni preċedenti tar-Renju Unit ippreżentat rakkomandazzjoni dwar it-tiġdid lill-Aġenzija Ewropea għas-Sustanzi Kimiċi (“l-Aġenzija”). Fit-30 ta’ Jannar 2020, l-awtorità kompetenti tal-Polonja ħadet ir-rwol ta’ awtorità kompetenti tal-evalwazzjoni fir-rigward tal-applikazzjoni.
                  
               
                     (4)
                  
                  
                     Meta jitqies li sa Lulju 2020 l-opinjoni tal-Aġenzija dwar it-tiġdid tal-approvazzjoni tas-sustanza attiva kienet għadha mhix disponibbli, l-iskadenza tal-approvazzjoni tal-krijożot ġiet posposta għall-31 ta’ Ottubru 2021 bid-Deċiżjoni ta’ Implimentazzjoni tal-Kummissjoni (UE) 2020/1038 (3) sabiex jingħata biżżejjed żmien għat-tlestija tal-eżami tal-applikazzjoni.
                  
               
                     (5)
                  
                  
                     F’konformità mal-Artikolu 14(3) tar-Regolament (UE) Nru 528/2012, b’kont meħud tal-konklużjonijiet tal-awtorità kompetenti tal-evalwazzjoni, l-Aġenzija adottat l-opinjoni tagħha (4) fl-4 ta’ Diċembru 2020.
                  
               
                     (6)
                  
                  
                     Il-krijożot huwa kklassifikat bħala sustanza karċinoġena tal-kategorija 1B f’konformità mar-Regolament (KE) Nru 1272/2008 tal-Parlament Ewropew u tal-Kunsill (5) u jissodisfa l-kriterji biex jitqies bħala sustanza persistenti, bijoakkumulattiva u tossika u bħala sustanza persistenti ħafna u bijoakkumulattiva ħafna f’konformità mal-Anness XIII tar-Regolament (KE) Nru 1907/2006 tal-Parlament Ewropew u tal-Kunsill (6), u jissodisfa l-kriterji ta’ esklużjoni stabbiliti fil-punti (a) u (e) tal-Artikolu 5(1) tar-Regolament (UE) Nru 528/2012. Filwaqt li diġà inbeda l-eżami biex jiġi deċiż jekk tal-anqas waħda mill-kundizzjonijiet tal-ewwel subparagrafu tal-Artikolu 5(2) tar-Regolament (UE) Nru 528/2012 hijiex issodisfata, u jekk għaldaqstant l-approvazzjoni tal-krijożot tistax tiġġedded, mhux se jkun possibbli li dan l-eżami jitlesta qabel l-iskadenza attwali tal-approvazzjoni.
                  
               
                     (7)
                  
                  
                     Barra minn hekk, il-krijożot, il-komposti tiegħu u l-injam ittrattat bih huma soġġetti għar-restrizzjonijiet stabbiliti fl-Anness XVII tar-Regolament (KE) Nru 1907/2006. Wara d-Deċiżjoni ta’ Implimentazzjoni tal-Kummissjoni (UE) 2019/961 (7), Franza trid tippreżenta lill-Aġenzija dossier f’konformità mal-Anness XV tar-Regolament (KE) Nru 1907/2006, li jagħti bidu għal proċedura ta’ restrizzjoni tal-Unjoni f’konformità mal-Artikoli 69 sa 73 ta’ dak ir-Regolament. Jeħtieġu jsiru iktar eżamijiet biex tiġi żgurata l-konsistenza bejn il-valutazzjoni tat-tiġdid tal-approvazzjoni tal-krijożot bħala sustanza attiva skont ir-Regolament (UE) Nru 528/2012 u l-proċedura ta’ restrizzjoni tal-Unjoni skont ir-Regolament (KE) Nru 1907/2006, u biex ikun previst kontroll effettiv tal-krijożot u tal-injam ittrattat bih.
                  
               
                     (8)
                  
                  
                     Għaldaqstant, għal raġunijiet li mhumiex fil-kontroll tal-applikant, l-approvazzjoni tal-krijożot għall-użu fil-prodotti bijoċidali tat-tip ta’ prodott 8 x’aktarx li se tiskadi qabel ma tittieħed deċiżjoni dwar it-tiġdid tagħha. Għalhekk jixraq li terġa’ tiġi posposta d-data tal-iskadenza tal-approvazzjoni tal-krijożot għal perjodu ta’ żmien twil biżżejjed biex ikun jista’ jsir l-eżami tal-applikazzjoni.
                  
               
                     (9)
                  
                  
                     Meta jitqies il-perjodu meħtieġ biex jiġi deċiż jekk ġietx issodisfata mill-inqas waħda mill-kundizzjonijiet tal-ewwel subparagrafu tal-Artikolu 5(2) tar-Regolament (UE) Nru 528/2012 u jekk tistax għalhekk tiġġedded l-approvazzjoni tal-krijożot, huwa xieraq li d-data ta’ skadenza tal-approvazzjoni tal-krijożot tiġi posposta għall-31 ta’ Ottubru 2022.
                  
               
                     (10)
                  
                  
                     Minbarra d-data tal-iskadenza tal-approvazzjoni, il-krijożot jibqa’ approvat soġġett għall-ispeċifikazzjonijiet u l-kundizzjonijiet stabbiliti fl-Anness I tad-Direttiva 98/8/KE,
                  
               ADOTTAT DIN ID-DEĊIŻJONI:
         
            Artikolu 1
            Id-data tal-iskadenza tal-approvazzjoni tal-krijożot għall-użu fil-prodotti bijoċidali tat-tip ta’ prodott 8 hija posposta għall-31 ta’ Ottubru 2022.
         
         
            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, il-15 ta’ Ottubru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 167, 27.6.2012, p. 1.
         
            (2)  Id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (ĠU L 123, 24.4.1998, p. 1).
         
            (3)  Id-Deċiżjoni ta’ Implimentazzjoni tal-Kummissjoni (UE) 2020/1038 tal-15 ta’ Lulju 2020 li tipposponi d-data tal-iskadenza tal-approvazzjoni tal-krijożot għall-użu fil-prodotti bijoċidali tat-tip ta’ prodott 8 (ĠU L 227, 16.7.2020, p. 74).
         
            (4)  Biocidal Products Committee (BPC) opinion on the application for renewal of the approval of the active substance: creosote, Product type: 8, ECHA/BPC/274/2020, addottata fl-4 ta’ Diċembru 2020.
         
            (5)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU L 353, 31.12.2008, p. 1).
         
            (6)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
         
            (7)  Id-Deċiżjoni ta’ Implimentazzjoni tal-Kummissjoni (UE) 2019/961 tas-7 ta’ Ġunju 2019 li tawtorizza miżura proviżorja meħuda mir-Repubblika Franċiża f’konformità mal-Artikolu 129 tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) biex tirrestrinġi l-użu u t-tqegħid fis-suq ta’ ċertu injam ittrattat bil-krijożot u b’sustanzi oħra relatati mal-krijożot (ĠU L 154, 12.6.2019, p. 44).